b'\n_START_ARTICLE_\nKuumetta veress\xc3\xa4\n_START_SECTION_\nJuoni\n_START_PARAGRAPH_\nElokuvan tarina sijoittuu 1920-luvun lopun vuosiin ja Yhdysvaltojen Keskil\xc3\xa4nnen Kansasiin, hyvinvoivan porvariston pariin. Se seuraa teini-ik\xc3\xa4isi\xc3\xa4 rakastavaisia kolmen vuoden ajan. Poika (Beatty) on paikallisen mahtimiehen perheest\xc3\xa4, ja h\xc3\xa4neen rakastunut kiltti perhetytt\xc3\xb6 (Wood) menett\xc3\xa4\xc3\xa4 mielenterveytens\xc3\xa4 yritetty\xc3\xa4\xc3\xa4n vuosikausia pysy\xc3\xa4 yhteiskunnan asettamien normien rajoissa ja saadessaan tiet\xc3\xa4\xc3\xa4 k\xc3\xa4yt\xc3\xb6ksens\xc3\xa4 ajaneen pojan muiden tytt\xc3\xb6jen pariin. Sivujuonena on pojan yritt\xc3\xa4j\xc3\xa4is\xc3\xa4 ja vuoden 1929 p\xc3\xb6rssiromahdus, joka vaikeuttaa asioita entisest\xc3\xa4\xc3\xa4n.\n_START_SECTION_\nVastaanotto\n_START_PARAGRAPH_\nWilliam Inge palkittiin Oscar-gaalassa parhaasta alkuper\xc3\xa4isk\xc3\xa4sikirjoituksesta. Natalie Wood oli ehdolla naisp\xc3\xa4\xc3\xa4osastaan sek\xc3\xa4 Oscareissa ett\xc3\xa4 Golden Globessa, jossa Warren Beatty palkittiin parhaana tulokkaana._NEWLINE_Helsingin Sanomien Paula Talaskivi piti tuoreeltaan elokuvaa monin tavoin onnistuneena, mutta kirjoitti William Ingen k\xc3\xa4sikirjoituksen j\xc3\xa4tt\xc3\xa4v\xc3\xa4n aiheen k\xc3\xa4sittelyn jotenkin puolitiehen, \xe2\x80\x9dajanvietes\xc3\xa4vyyn\xe2\x80\x9d. Saman lehden Helena Yl\xc3\xa4nen totesi kaksi vuosikymment\xc3\xa4 my\xc3\xb6hemmin elokuvan olevan Kazanin viimeisi\xc3\xa4 kaikilta osin onnistuneita elokuvia, \xe2\x80\x9dv\xc3\xa4risytt\xc3\xa4v\xc3\xa4n komea melodraama, joka on niin tihe\xc3\xa4, ajateltu ja t\xc3\xa4ytel\xc3\xa4inen, ett\xc3\xa4 sellainen py\xc3\xb6rrytt\xc3\xa4\xc3\xa4 nykyelokuvaan tottunutta\xe2\x80\x9d._NEWLINE_Yhdysvaltain elokuvainstituutin AFI:n 100-vuotissarjan 100 romanttisinta elokuvaa -listalla Kuumetta veress\xc3\xa4 p\xc3\xa4\xc3\xa4si sijalle 47. The New York Timesin kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.'